Fundació privada Josep Piqué Iserte

8 de Març dia Internacional de les Dones
2021-03-08 - 2030-04-02
Moltes de les seves obres tenen la figura de la dona com a centre del seu treball.
L’artista no en plasma un prototipus, ni una idealització … crea i recrea caràcters femenins diversos, com diversa és la realitat femenina, i ho fa expressant-se en els llenguatges de la pintura, l’escultura o el collage.
Les seves peces ens revelen una mirada profunda i respectuosa vers la condició femenina.
Les dones piquerianes desprenen una sensació de dignitat, de serenitat i de fortalesa.

RECONEIXEMENTS JOSEP PIQUÉ
2024-04-26 08:00 - 2026-04-26 17:00 (Europe/Helsinki)
Ahir vam presentar a l’alumnat de l’Escola d’Art i Disseny de Reus, de les especialitats d’Arquitectura Efímera i de Projectes i Direcció d’Obres de Decoració la convocatòria dels Reconeixements Josep Piqué instituïts per la Fundació a la Millor Trajectòria Curricular i al Millor Treball de Fi de Cicle.
Hem d’agrair a la direcció i al professorat del centre la bona acollida i la implicació en aquesta acció en la que tenim dipositada moltes expectatives.

MONTBRIART 2024
2024-09-09 08:00 - 2029-12-17 17:00
Per a l’edició del MontbriArt 2024, que anualment te lloc a Montbrió del Camp, la Fundació va exposar al portal de Casa Piqué diverses obres d’escultura de Josep Piqué on les aus van ser indspiradores de l’artista.

LLIURAMENT RECONEIXEMENTS JOSEP PIQUÉ I INAUGURACIÓ EXPOSICIÓ PIQUÉ | DISSENYADOR
2025-01-28 08:00 - 2026-03-22 17:00
El dia 28 de gener, a les 18 h, va tenir lloc a la Sala Llimoner de Escola d’Art i Disseny de Reus l’acte de lliurament dels Reconeixements Josep Piqué Curs 2023-2024 a l’alumnat de l’Escola d’Art i Disseny de Reus en les especialitats d’Arquitectura efímera i Projectes i direcció d’obres de decoració, instituïts per la Fundació d’Art Josep Piqué. Un reconeix la millor trajectòria curricular, i l’altre reconeix la millor execució del treball de fi de grau. Es tracta doncs de valorar la dedicació, l’esforç, la tenacitat, el talent, la creativitat i el rigor personal de l’alumnat de l’EADReus.
En paral·lel, es va obrir l’Exposició Josep Piqué | Dissenyador. Un conjunt de peces inèdites que mostren, per primer cop, un vessant poc conegut de l’artista en el qual es va moure amb versatilitat, innovació i personalitat pròpia a les dècades de 1950 i 1960. Estudiant a l’Escola Superior d’Arquitectura de Barcelona el 1931, coneix el naixement del GATCPAC (Grup d’Arquitectes i Tècnics Catalans per al Progrés de l’Arquitectura Contemporània). Es va Impregnar dels seus conceptes i dissenyà mobles i llums de caràcter molt personal i també robes auxiliars de la llar de línies i colors gens convencionals. Així mateix va abordar el disseny de joies i el disseny gràfic.
.

Exposició PIQUÉ | MIRANT LA MAR a la Torre del Port de Cambrils
2025-03-15 00:00 - 2026-06-15 17:00
La marina de Cambrils en la mirada de Josep Piqué
El proper dissabte dia 15 a les 12h, s’obre al públic l’Exposició Piqué | Mirant la Mar a la Torre del Port de Cambrils.
Es tracta d’una exposició inèdita de pintures i escultures que fa un recorregut per la trajectòria creativa de Josep Piqué amb la seva mirada apassionada del port de Cambrils, de les platges, dels peixos i ocells, dels banyistes, de la façana de cases de la marina cambrilenca. Temes que sempre el van acompanyar, ja que es converteixen en una constant dins el seu corpus creatiu.
Per a ell, el món de la mar li era inspirador i també representava un espai de plaer i de lleure. Quan el fenomen del turisme de platja encara no havia arribat a Cambrils, en la dècada dels ’40 i dels ’50, Josep Piqué ja feia estada estiuenca i familiar a la vila marinera, en una petita casa de la façana marítima, al Passeig Miramar i, fins i tot, es va construir una caseta de fusta que instal·lava a la sorra de la platja on dormia.
Josep Piqué, artista inquiet i plural, va copsar i plasmar la rica varietat d’aspectes que li oferia la bellesa natural de l’entorn marítim de Cambrils, i ho va fer en les diverses disciplines i llenguatges artístics en què es va expressar: aquarel·la, oli, collage, escultura, música.
Aquesta exposició presenta les obres que reflecteixen la mirada personal i evolutiva de Josep Piqué vers la marina de Cambrils, el seu referent marítim, la mar que més va estimar.
La mostra ha estat organitzada per la Regidoria de Cultura de l’ajuntament de Cambrils, el Museu de Història de Cambrils conjuntament amb la Fundació d’Art Josep Piqué. L’exposició romandrà oberta fins el 15 de juny. L’horari de visita és: Dissabtes d’11 a 14 h i de 17 a 20h. Diumenges i festius d’11 a 14h.

Inauguració placa de l'escultura LA SARDANA a St. Pere i St. Pau de Tarragona
2025-06-23 08:00 - 2026-12-13 17:00
El 23 de juny de 2025 es va identificar ‘La Sardana’ amb una placa on es llegeix:
L’any 1973, Tarragona va ser nomenada Ciutat Pubilla de la Sardana. Per aquest motiu, la cooperativa d’habitatges del barri de Sant Pere i Sant Pau va promoure la creació de l’escultura La sardana, amb la voluntat d’impulsar un urbanisme d’espais oberts amb elements artístics públics. L’obra la va dissenyar l’arquitecte-escultor Josep Piqué Iserte (Montbrió del Camp, 1913-2012). Va ser Inaugurada el mateix 1973 per la festa del barri i restaurada l’any 2020.
Es tracta d’una gran escultura en planxa de ferro de dotze metres de diàmetre que representa una rotllana amb vint-i-vuit sardanistes. El conjunt té una gran força expressiva i simbòlica, amb una doble significació. Per una banda, és el record de l’esdeveniment del 1973 i, per altra, conté un factor simbòlic de gran força que el relaciona amb l’origen de la iniciativa i amb l’espai on es troba ubicada l’escultura.

MONTBRIART 2025
2025-09-06 08:00 - 2026-12-13 17:00
Com cada any, la Fundació Josep Piqué participa en el Montbriart i s’adhereix a aquesta festa de l’art. Enguany hem preparat una exposició especial -Piqué | La realitat inspiradora-, a l’Espai Piqué al Carrer del Rec, 27. Farem una visita comentada gratuïta a les 18 h. el dissabte i el diumenge.
La realitat alimentava la seva creativitat, i a l’exposició es mostren objectes quotidians i fotografies del seu entorn montbrionenc que li van ser inspiradors.
.
